9. prosinca 2023.

**PRIOPĆENJE VIJEĆA za provedbu Kodeksa ponašanja državnih dužnosnika u tijelima izvršne vlasti povodom obilježavanja Međunarodnog dana borbe protiv korupcije**

Povodom obilježavanja Međunarodnog dana borbe protiv korupcije, koje ove godine ima za temu: Ujedinjenje svijeta protiv korupcije: *UNCAC at 20: Uniting the World Against Corruption,* a kojim se obilježava obljetnica stupanja na snagu UN Konvencije protiv korupcije, Vijeće za provedbu Kodeksa ponašanja državnih dužnosnika u tijelima izvršne vlasti koje je konstituirano 4. travnja 2023. na temelju čl. 23. Kodeksa ponašanja državnih dužnosnika u tijelima izvršne vlasti kao preventivno i savjetodavno radno tijelo sa svrhom promicanja etičkih načela i pravila ponašanja za državne dužnosnike u tijelima izvršne vlasti, pružanja stručne i administrativne potpore dužnosnicima za usklađivanje postupanja u skladu s etičkim načelima i pravilima ponašanja iz ovoga Kodeksa i davanja mišljenja i smjernica u vezi ponašanja i postupanja dužnosnika u odnosu na odredbe ovoga Kodeksa, izdaje priopćenje.

Međunarodni dan borbe protiv korupcije koje se obilježava na svjetskoj razini ove godine nastoji istaknuti ključnu vezu između borbe protiv korupcije i mira, sigurnosti i razvoja. U osnovi je shvaćanje da je suzbijanje korupcije pravo i odgovornost svih te da samo suradnjom i angažmanom svih osoba i institucija možemo prevladati negativne posljedice koruptivnih kaznenih djela. Države, dužnosnici, državni službenici, tijela progona, predstavnici medija, privatni sektor, civilno društvo, akademska zajednica, javnost i mladi podjednako imaju ulogu u tome.

Nastavno, želimo istaknuti da je najveći rizik korupcije u Hrvatskoj i drugim članicama EU upravo područje spajanja interesa javnog i privatnog sektora. Stoga Vijeće naglašava da je od ključne važnosti neprekidno i uporno razvijati integritet svih gore navedenih aktera te imati na umu da načela navedena u ovom Kodeksu postoje kako bi ojačala razvoj Republike Hrvatske kao demokratske države koja ima za cilj oživotvoriti Ustavne vrijednost i osvijestiti neraskidivu vezu borbe protiv korupcije i mira, sigurnosti i razvoja. Kontinuirana edukacija u borbi protiv korupcije upravo je znak ojačanja te borbe, krajnje ozbiljnog shvaćanja iste i zadaća svih aktera u društvu.

U skladu s čl. 25. Kodeksa po kojem Vijeće donosi opće smjernice i pojedinačne smjernice o načelnim pitanjima vezanim uz sadržaj i primjenu ovoga Kodeksa na vlastitu inicijativu, a imajući upravo u vidu obilježavanje ovog važnog dana, ističe sljedeće.

Načela iz Kodeksa temelje se na zakonskom okviru kojim su uređena pitanja sprječavanja sukoba interesa, ostvarivanja pristupa informacijama i transparentnosti, fiskalne odgovornosti, kao i propisa iz područja suzbijanja korupcije, uključujući i koruptivna kaznena djela. Etička načela predstavljaju načela koja dužnosnik usvaja kao vlastita načela i vlastiti kriterij ponašanja za koje je osobno odgovoran za vrijeme i u vezi obnašanja dužnosti. Dužnosnik svoju dužnost mora obnašati časno, pošteno i savjesno, na način kojim neće umanjivati svoj integritet ili integritet tijela izvršne vlasti u kojem obnaša dužnost te poštivati pravni poredak i rad institucija pridonoseći i unaprjeđujući ostvarivanju javnog interesa i vladavine prava. Dužnosnik je dužan svojim primjerom postaviti standarde u tijelu izvršne vlasti u kojem obnaša dužnost, kao i spriječiti potencijalni odnosno stvarni sukob interesa te na odgovarajući način upravljati njime. Ne može se ispričati za nepoznavanje obaveza i odgovornosti koje proizlaze iz ovoga Kodeksa. Etička načela kojih se dužnosnik dužan pridržavati u obnašanju dužnosti čuvajući vlastitu vjerodostojnost i dostojanstvo dužnosti koju obnaša su:

1. načelo zaštite javnog interesa i očuvanja povjerenja građana

2. načelo javnosti i transparentnosti

3. načelo uzornog ponašanja

4. načelo odgovornosti za rezultate i

5. načelo racionalnog korištenja javnih resursa.

U obnašanju dužnosti, dužnosnik ne smije svoj privatni interes staviti ispred javnog interesa. Kako bi se to ostvarilo, dužnosnik koji je dužan deklarirati potencijalni sukob interesa odnosno izuzeti se iz odlučivanja u skladu sa zakonom kojim se uređuje sprječavanje sukoba interesa, može deklarirati svoj interes usmenom izjavom na zapisnik ili pisanom izjavom, odnosno izuzeti se iz odlučivanja suzdržanim glasom ili ne glasanjem. Dužnosnik je dužan prilikom kontakata s trećim osobama paziti da se ne dovede ili da ga se ne dovode u situaciju sukoba interesa, te treba paziti da ne dovede druge u situaciju sukoba interesa. Ističemo kako prilikom odabira savjetnika i članova savjetodavnih i stručnih radnih skupina, dužnosnik treba uzeti u obzir zahtjeve posla, stručnost i profesionalno iskustvo te integritet kandidata jer je zadaća istih doprinijeti rezultatima razvoja Republike Hrvatske i štititi javni interes Republike Hrvatske.

U tu svrhu ističemo kako je prilikom stupanja na dužnost, a najkasnije u roku od 60 dana, dužnost svakog dužnosnika putem sustavnog informiranja i educiranja upoznati se s propisima i svojim obavezama u području suzbijanja korupcije. Zadaća je Vijeća, kao preventivnog i savjetodavnog tijela, između ostalog, u tome davati potporu dužnosnicima.

**Vijeće za provedbu Kodeksa ponašanja**

**državnih dužnosnika u tijelima izvršne vlasti**